ለወጣቶች ሥራ ፈጠራ የተሰጡ ቦታዎች ኦዲት እየተደረጉ ነው
ለወጣቶች ሥራ ፈጠራ የተሰጡ የመሥርያና የመሸጫ ቦታዎች (ሼድዎች) ኦዲት እየተደረጉ መሆኑን፣ የአዲስ አበባ ከተማ አስተዳደር ምክትል ከንቲባ ታከለ ኡማ (ኢንጂነር) አስታወቁ፡፡ምክትል ከንቲባው ከአዲስ አበባ ወጣቶች ጋር የሚያካሂዱትን ውይይት በመቀጠል፣ ከቂርቆስ ክፍለ ከተማ ወጣቶች ጋር ባለፈው ሳምንት መጨረሻ ተወያይተዋል፡፡ወጣቶቹ ለከንቲባው ካነሷቸው ጥያቄዎች መካከል ለሥራ ፈጠራ የተሰጡ ሰፋፊ ቦታዎች በሕገወጥ መንገድ ለሦስተኛ ወገን ተላልፈው መሰጠታቸው፣ በተለያዩ ቦታዎች ለፓርክ ተብለው የተዘጋጁ ቦታዎች ታጥረው በማይገባቸው አካላት መያዛቸው ተጠቃሾች ናቸው፡፡ምክትል ከንቲባው ለተነሱት ጥያቄዎች በሰጡት ምላሽ፣ በከተማ አስተዳደሩ ወጪ የተሠሩ ሼዶች ኦዲት እየተደረጉ ነው ብለዋል፡፡‹‹ሼድ ወስደው ያከራዩና በሕገወጥ መንገድ የያዙ በኦዲት ግኝቱ ይለያሉ፤›› ያሉት ምክትል ከንቲባው፣ ‹‹የኦዲት ሥራው እንደተጠናቀቀ ሼዶቹ ለሚገባቸው ወጣቶች እንደሚሰጡ ገልጸዋል፡፡በከንቲባ ድሪባ ኩማ የሥልጣን ዘመን ለወጣቶች ሥራ ፈጠራ አገልግሎት የሚውሉ በአሥር ሺሕ ካሬ ሜትር የሚለኩ የመሥሪያና የመሸጫ ቦታዎች ለወጣቶች ተላልፈው መሰጠታቸው ይነገር ነበር፡፡ነገር ግን ወጣቶች በተለያዩ ጊዜያት ባቀረቡት ቅሬታ አብዛኞቹ ሼዶች የተሰጡት ለሚገባቸው ወጣቶች አይደለም ይላሉ፡፡ ይልቁኑም በኪራይና በተለያዩ መንገዶች ለሦስተኛ ወገን ተላልፈው ተሰጥተዋል ሲሉም ያማርራሉ፡፡የወጣቶቹን ጥያቄ የተቀበለው የምክትል ከንቲባ ታከለ ካቢኔ ሼዶቹ ኦዲት እንዲደረጉ የወሰነ ሲሆን፣ ከኦዲት ግኝቱ በኋላ ምላሽ እንደሚሰጥና ወጣቶቹም ያላቸውን ማስረጃ በማቅረብ እንዲተባበሩ ጠይቋል፡፡ከዚህ በተጨማሪ በከተማው የተለያዩ ቦታዎች የሚገኙ ፓርኮች ያላግባብ የተያዙና በትክክለኛው መንገድ አገልግሎት እየሰጡ አለመሆኑ ተወስቷል፡፡ምክትል ከንቲባው በዚህም ላይ በሰጡት ምላሽ እንዳሉት፣ በከተማው የሚገኙ ፓርኮች በየትኛውም አካል የተያዙ እንኳ ቢሆን ዕርምጃ ተወስዶ ለወጣቶች ይተላለፋሉ፡፡ይህንንም ለማስፈጸም በተለያዩ መዋቅሮች የሚገኙ አመራሮች በትኩረት እንዲሠሩ ምክትል ከንቲባው የቃል መመርያ መስጠታቸው ታውቋል፡፡በአዲስ አበባ ከተማ የለሙ አሥር ፓርኮችና በቀድሞው ማስተር ፕላን ለፓርክ አገልግሎት የተመደቡ 16 ፓርኮች ይገኛሉ፡፡ ነገር ግን ፓርኮቹ በአግባቡ አገልግሎት እየሰጡ አለመሆኑ ሲገለጽ ቆይቷል፡፡